Na osnovu člana 64. Zakona o tržištu hartija od vrednosti i drugih finansijskih instrumenata («Službeni glasnik RS» br. 47/06) i čl. 6. st. 1. t. 1), 7, i 8 Pravilnika o sadržini i načinu izveštavanja javnih društava i obaveštavanju o posedovanju akcija sa pravom glasa («Službeni glasnik RS» br. 100/06 i 116/06),

**„PEKABETA“ a.d. za trgovinu**, Beograd, Ul. Takovska br. 49,

matični broj 07043104, pretežna delatnost 52110,

 objavljuje:

**IZVEŠTAJ O BITNOM DOGAĐAJU**

**(sazivanje godišnje Skupštine akcionara, sa pozivom akcionarima)**

Na osnovu čl. 276, 281. stav 4 i 313. stav 1. tačka 4. Zakona o privrednim društvima (»Sl.gl. RS« br. 125/04) i člana 43., a u vezi čl. 20 i 21. Statuta »Pekabete« a.d. za trgovinu iz Beograda, Upravni odbor »Pekabete« a.d. za trgovinu je na sednici održanoj dana 27.05.2010. god. doneo odluku o sazivanju

**REDOVNE (GODIŠNJE) SEDNICE SKUPŠTINE AKCIONARA**

**»PEKABETE« AKCIONARSKOG DRUŠTVA ZA TRGOVINU**

**sa sledećim**

**DNEVNIM REDOM:**

**1.** Izbor Predsednika Skupštine.

**2.** Imenovanje Komisije za glasanje, zapisničara i overivača zapisnika.

**3**. Verifikacija mandata prisutnih i utvrđivanje kvoruma.

**4.** Razmatranje i usvajanje zapisnika sa godišnje sednice Skupštine akcionara »Pekabete« od 26.06.2009. god.

**5.** Razmatranje i usvajanje finansijskog izveštaja i izveštaja o poslovanju »Pekabete« a.d. za trgovinu za 2009.godinu, sa izveštajem revizora, mišljenjem Nadzornog odbora i predlogom raspodele.

**6.** Razmatranje i usvajanje Izveštaja o radu Upravnog odbora »Pekabete« a.d. za 2009. godinu.

**7.** Razmatranje i usvajanje Izveštaja o radu Nadzornog odbora »Pekabete« a.d. za 2009. godinu.

**8**. Razmatranje i usvajanje Biznis plana »Pekabete« a.d. za 2010. godinu.

**9.** Razmatranje i usvajanje predloga o isteku mandata članovima Upravnog odbora i izboru novih članova Upravnog odbora.

**10.** Razmatranje i usvajanje predloga o isteku mandata Predsednika i članova Nadzornog odbora i izboru novog Predsednika i članova Nadzornog odbora.

**11**. Donošenje odluke o izboru revizora Društva za 2010.god.

**12.** Informacija Upravnog odbora »Pekabeta« a.d. za trgovinu o poništavanju stečenih sopstvenih akcija Društva.

Sednica Skupštine održaće se **dana 29.06.2010. god. (utorak),** u sedištu »Pekabete« a.d. u Beogradu, Takovska br. 49 (na II spratu), sa početkom u 13,00 časova.

Pravo učešća u odlučivanju na Skupštini akcionara imaju akcionari koji u svom posedu drže 1% ili više akcija sa pravom glasa u odnosu na ukupan broj akcija sa pravom glasa »Pekabete« a.d., lično ili preko punomoćnika.

Ostali akcionari svoje pravo glasa u Skupštini mogu ostvariti posredno, preko punomoćnika, s tim što punomoćnici moraju predstavljati više akcionara koji zajednički imaju najmanje 1% akcija sa pravom glasa ili putem formiranja Udruženja akcionara i imenovanjem predstavnika tog Udruženja, uz ispunjenje istog uslova, da Udruženje obuhvata više akcionara koji zajednički imaju 1% ili više akcija sa pravom glasa u odnosu na ukupan broj akcija sa pravom glasa.

Akcionari koji pravo glasa u Skupštini ostvaruju preko punomoćnika, dužni su da potpisana punomoćja dostave najkasnije pet dana pre održavanja sednice Skupštine u Pravnu službu »Pekabete«, u Beogradu, Takovska br. 49, II sprat, kancelarija 210, gde zainteresovani akcionari mogu izvršiti uvid u materijal po svim tačkama dnevnog reda iz ovog poziva, a Društvo će im obezbediti kopije materijala svakog radnog dana od 14-16 časova.

Lista akcionara i dan utvrđivanja sastava Skupštine je na dan **27.05.2010. godine.**

Obaveštenje sa pozivom za sednicu Skupštine sa dnevnim redom nalazi se i na oglasnoj tabli Društva i internet stranici Društva www.pekabeta.com.

##  UPRAVNI ODBOR

 **»PEKABETE« A.D.**

 **PREDSEDNIK**

 **Željko Delić s.r.**